Boy George (1961-) is ’n Britse popsanger en liedjieskrywer wat in die vroeë 1980’s saam met die groep Culture Club sukses behaal het. Hy was bekend vir sy androgene voorkoms met 'n groot hoed, los klere en baie grimering wat hy gedra het. Onder sy treffers tel Do You Really Want to Hurt Me? en Karma Chameleon. Sy dwelmverslawing was byna noodlottig in 1986, waarna hy dit afgesweer het. George Alan O'Dowd is op 14 Junie 1961 in Eltham, Londen gebore. Hy het in 'n groot Ierse werkersklas-familie grootgeword. In die 1980's verwerf hy bekendheid as die hoofsanger van die musiekgroep Culture Club. Hy lewer sy grootste treffers saam met die groep, waaronder Do You Really Want to Hurt Me?, Time en Church Of The Poison Mind. Sy enkelspeler van 1983, Karma Chameleon, het die bes verkoopte snit in lande soos Engeland geword. Ná die aanvang van sy solo-loopbaan was hy vir 'n tyd die leier van die Jesus Loves You-groep, waarna hy sy sololoopbaan voortgesit het.